Ideoita Lapsen leikin havainnointilomakkeen käyttöön

* VKK-Metro leikin kehittäminen

Lapset ajattelevat monessa suhteessa eri tavalla kuin aikuiset. Siksi aikuisten on erirtyisesti usean lapsen ryhmässä hieman ponnistettava yhdessä, jotta eivät tahtomattaan tulisi toimineeksi kuin norsut lasikaupassa ja rikkoneeksi hyviä leikkejä.

Tämä lomake on tarkoitettu varhaiskasvattajien jokapäiväisen työn tueksi: syventämään lasten ajattelun ymmärrystä ja kehittämään leikkivää vuorovaikutusta heidän kanssaan. Itse voi valita, missä tilanteissa ja mitä osia lomakkeesta milloinkin käyttää. Sitä voi ja tulee käyttää luovan leikkimielisesti. Yhtä ainoaa oikeaa tapaa ei ole. Kyse ei ole lasten leikin tason arvioimisesta, koska leikin kehitys ei ole suoraviivaista. Tavoitteena on lisätä pedagogien ymmärrystä leikistä ja etsiä vihjeitä leikin ohjauksen seuraavista mahdollisista askelista. Tämän saavuttamiseksi on tärkeää perehtyä ohjelomakkeeseen. *Kyse on leikkiin liittyvien peruskäsitteiden tarkentumisesta havainnoinnin yhteydessä ja tuomisesta työyhteisön käyttöön.*

Havainnointi suoraan lomakkeelle leikkitilanteessa:

* Havainnoija voi valita havainnoitavaksi yhden lapsen ja havainnoitavat rivit. Seurataan lasta parileikissä tai leikkiryhmässä. Voidaan esimerkiksi seurata 1-4 leikin osa-aluetta lomakkeen alusta. Tällöin on mahdollista tehdä lyhyitä muistiinpanoja.
* Mikäli seurattavia lapsia on useampia, niin kullekin lapselle voidaan valita oma värinsä. Tehdään väreillä merkinnät kun jokin leikin osa-alue ilmenee kyseisen lapsen kohdalla. Syntyy kuva kunkin lapsen tilanteesta. Seurattavien osa-alueiden määrää voi lisätä tai vähentää kokemusten mukaan. Leikkitekoja koskevan rivin voi rauhallisin mielin jättää väliinkin, jos tämä käsitteistö ei ole tuttu.

Havainnointi leikissä, itse roolissa ollen

* Tämä on ylivoimaisesti paras tapa päästä jyvälle, mitä leikissä oikein tapahtuu. Aikuisen heittäytyminen lasten aloittamaan leikkiin lasten ehdoilla tai lasten ja aikuisten yhdessä rakentamat leikkimaailmat tarjoavat mahdollisuuden lasten todelliseen kohtaamiseen.
* Lomaketta käytetään jäsennysapuna tehtäessä muistiinpanoja leikkitilanteen jälkeen. Lasten toiminnan lisäksi voi aikuinen lomakkeen avulla tarkastella myös omaa toimintaansa leikkiin osallistujana.

Havainnointi videoilta

* Leikin havainnointi on helpompaa videonauhoitukselta, koska merkintöjä varten nauhan voi pysäyttää. Lisäksi havainnoinnin voi tehdä osa-alue ja lapsi kerrallaan.
* Videomateriaalia voidaan käyttää koko kasvattajayhteisön pedagogisissa tapaamisissa. Tällöin kannattaa valita 2-4 minuutin jakso havainnoitavaksi. Pitkät nauhoitukset eivät toimi ryhmätapaamisissa.
* Ensin katsotaan video yhdessä läpi kokonaiskuvan saamiseksi. Sitten jaetaan esimerkiksi 4 hengen ryhmille seurattavaksi jokin osa-alue 4 leikkivästä lapsesta. Voidaan myös ottaa kahden lapsen leikissä esiin 2 piirrettä, esimerkiksi ”minän” suhde rooliin ja leikkijän suhde leikkikumppaniin. Variaatioita on loputon määrä. Kokemuksen mukaan näkökulmien erilaisuus johtaa vilkkaaseen keskusteluun ja näkemysten täsmentymiseen.

Leikin havainnoinnissa tulee säilyttää avoimuus yllätyksellisten piirteiden tunnistamiseen. Leikin

perusluonteeseen kuuluu omaehtoinen toiminta, jota ei pidä säännöin tukahduttaa. Toki leikin

peruspiirteet ja kehityslinjat helpottavat aikuista ymmärtämään paremmin leikkiä ja löytämään sopivat

keinot tukea sitä. Luokittelut ovat vain suuntaa antavia ja ne on tarkoitettu tarjoamaan eräitä käsitteitä leikin kehityksen havainnointiin ja yhteiseen pohdiskeluun varhaiskasvatusyksikön leikkikulttuurin kehittämiseksi.

Onhan paljon syitä havainnoida leikkiä: tilojen käytön ja sisustamisen kannalta, välineistön käytön ja valinnan kannalta, lasten kiinnostuksen kohteiden oivaltamiseksi, leikin lähikehityksen vyöhykkeiden havaitsemiseksi, leikin rikastamismahdollisuuksien huomaamiseksi, lasten välisten vuorovaikutussuhteiden tukemiseksi ja kannustamiseksi, leikkiaikojen sijoittamiseksi päiväjärjestykseen huomioiden lasten saapumiset, lähtemiset, virkeyden, ravitsemustilan ja häiritsevät keskeytykset, lasten leikkiryhmiin jakautumisen kannalta, leikkiryhmien välisen vuorovaikutuksen ja niiden keston kannalta, jne..